Foto: FoNet/Zoran Mrđa

„Strah je bio veliki i još uvek je. Mislim da on tek popušta kada se ljudi uvere da je bezbedno“, rekao je ministar za TV-B92.

Šarčević je istakao da zbog dece čiji roditelji moraju da rade, postoji potreba da počnu da rade „određeni delovi obrazovnog sistema“.

„Da neko ne bi vodio decu kod dede i babe, ili za onog ko nema para da plati za čuvanje deteta, moramo napraviti tu vrstu dogovora i s time su se složili epidemiolozi“, rekao je Šarčević i ponovio odluku da se 11. maja otvaraju predškolske ustanove.

Preporuka zdravstvene struke je da deca dok su u tim ustanovama ne moraju da nose zaštitnu opremu.

„Mi ćemo da obezbedimo opremu i napravićemo pet velikih punktova za sve ustanove“, rekao je Šarčević.

Najavio je da se na posao vraćaju skoro svi vaspitači među kojima ima „i starijih koji imaju različite bolesti, pa ćemo gledati da ih relaksiramo“.

O deci iz nižih razreda osnovnih škola će se najverovatnije starati učitelji, pedagozi, sekretari, domari, naveo je on.

„Tu mogu da se smenjuju. Može da dolazi po potrebi učitelj stranog jezika. Kad su već sedam-osam sati tu, da iskoriste to vreme“, rekao je Šarčević.

Naveo da između prvog i četvrtog razreda ima ukupno 265.000 – 268.000 dece.

Ministar je istakao da će insistirati na odgovornosti direktora „u smislu da je on (direktor) glavni dežurni i da svi procesi počinju i završavaju se kod njega“.

Direktor škole je „taj koji ima autoritet da kaže učitelju, đaku, roditelju, čistačici: ‘Izvini, ti to, ti radiš ovo!’. Ja ću to strašno kontrolisati. U zakonu stoji da ja njih mogu da smenim“, rekao je Šarčević.

Podržite nas članstvom u Klubu čitalaca Danasa U vreme opšte tabloidizacije, senzacionalizma i komercijalizacije medija, duže od dve decenije istrajavamo na principima profesionalnog i etičkog novinarstva. Bili smo zabranjivani i prozivani, nijedna vlast nije bila blagonaklona prema kritici, ali nas ništa nije sprečilo da vas svakodnevno objektivno informišemo. Zato želimo da se oslonimo na vas. Članstvom u Klubu čitalaca Danasa za 799 dinara mesečno pomažete nam da ostanemo samostalni i dosledni novinarstvu u kakvo verujemo, a vi na mejl svako veče dobijate PDF sutrašnjeg broja Danas. Učlani se